
Ղեկավարվելով «Պետական ոչ առևտրային կազմակերպությունների մասին» օրենքի 5-րդ հոդվածի 1-ին մասով, hիմք ընդունելով «Պետական գույքի կառավարման մասին» օրենքի 30-րդ հոդվածը և «Նորմատիվ իրավական ակտերի մասին» օրենքի 33-րդ և 34-րդ հոդվածները՝ Հայաստանի Հանրապետության կառավարությունը    ո ր ո շ ու մ     է.
1. Հայաստանի Հանրապետության տարածքային կառավարման և ենթակառուցվածքների նախարարության պետական գույքի կառավարման կոմիտեին (այսուհետ՝ կոմիտե) ամրացված և «Հանրակացարաններ» պետական ոչ առևտրային կազմակերպության կողմից փախստականների բնակեցման նպատակով օգտագործված՝ ՀՀ, քաղ. Երևան, Նոր Նորքի 2-րդ զանգված, Մոլդովական 29/1 հասցեում գտնվող շենքի (անշարժ գույքի նկատմամբ իրավունքների պետական գրանցման N 23012026-01-0050 վկայական) 3-րդ հարկի 557.8 քառ. մ մակերեսով NN 300-334 բնակարանները, ՀՀ Արարատի մարզ, Դարբնիկ համայնք, 5-րդ փողոց, 3 հասցեում (անշարժ գույքի նկատմամբ իրավունքների պետական գրանցման N 03072013-03-0030 վկայական) գտնվող 2695.9 քառ. մ մակերեսով շենքն անհատույց, անժամկետ օգտագործման իրավունքով տրամադրել «Օթևան» պետական ոչ առևտրային կազմակերպությանը՝ որպես պետական սոցիալական բնակարանային ֆոնդ օգտագործելու նպատակով:
2. Կոմիտեին ամրացված և «Հանրակացարաններ» պետական ոչ առևտրային կազմակերպության կողմից փախստականների ժամանակավոր բնակեցման համար օգտագործված՝ ՀՀ, քաղ. Երևան, Նոր Նորքի 2-րդ զանգված, Մոլդովական 29/1 հասցեում գտնվող շենքի (անշարժ գույքի նկատմամբ իրավունքների պետական գրանցման N 23012026-01-0050 վկայական) 1-ին հարկի 201.4 քառ. մ մակերեսով NN 113-124, 126 և 128 բնակարաններն անհատույց, անժամկետ օգտագործման իրավունքով տրամադրել «Օթևան» պետական ոչ առևտրային կազմակերպությանը՝ Հայաստանի Հանրապետությունում ապաստան ստացած փախստականներին սոցիալական աջակցության ոլորտի սոցիալական ծառայությունների տրամադրումը կազմակերպելու նպատակով։
3. Կոմիտեի նախագահին՝ սույն որոշումն ուժի մեջ մտնելուց հետո մեկամսյա ժամկետում «Օթևան» պետական ոչ առևտրային կազմակերպության հետ կնքել սույն որոշման 1-ին և 2-րդ կետերում նշված գույքերն անհատույց, անժամկետ օգտագործման իրավունքով տրամադրելու մասին պայմանագրեր։
4. Ուժը կորցրած ճանաչել Հայաստանի Հանրապետության կառավարության 2025 թվականի նոյեմբերի 20-ի ««Հանրակացարաններ» պետական ոչ առևտրային կազմակերպությունը լուծարելու, անշարժ գույքն անհատույց, անժամկետ օգտագործման տրամադրելու մասին» N 1659-Ա որոշման 4-րդ կետը։

